Londen-terreuraanval: Dodetal stygParamedici laai ŉ beseerde persoon in ŉ ambulans buite die Britse parlement in Londen (22 Maart 2017). Foto: AP Photo/Matt Dunham Niemand het nog verantwoordelikheid aanvaar vir die dodelike terreuraanval Woensdag by die Britse parlementsgebou in Londen nie. Vyf mense is dood en minstens 40 ander beseer toe ŉ enkele aanvaller met ŉ motor in voetgangers op die Westminster-brug ingejaag het, voordat hy ŉ polisiebeampte binne die hekke van die parlement met ŉ mes doodgesteek het. Tobias Ellwood, Britse adjunkminister van buitelandse sake wie se broer in 2002 in Bali in ŉ terreuraanval doodgemaak is, het vergeefs mond-tot-mond-asemhaling op die gewonde polisiebeampte toegepas. Net ŉ paar meter weg het die liggaam van die aanvaller gelê. Theresa May, die Britse eerste minister, spreek die media buite 10 Downing Street in Londen toe (22 Maart 2017). Foto: AP Photo Theresa May, die Verenigde Koninkryk se eerste minister, het die aanval as “siek” beskryf. Een van die vyf oorledenes is die aanvaller wat deur polisiebeamptes doodgeskiet is. Personeel en besoekers is nie toegelaat om die parlement in of uit te gaan terwyl polisiebeamptes die gebied gefynkam het vir nog verdagtes nie. Drie van die voetgangers wat op die brug raakgery is, het ook gesterf. ŉ Dokter wat die beseerdes op die brug behandel het, het hul beserings as “rampspoedig” beskryf. Een van die beseerdes is uit die rivier gered. Drie polisiebeamptes, talle Franse tieners op ŉ skooluitstappie, twee Romeense toeriste en vyf Suid-Koreaanse toeriste is onder die beseerdes. Die polisie het gesê die aanval word met terreur verbind, hoewel niemand nog verantwoordelikheid daarvoor aanvaar het nie. Gewapende polisiebeamptes buite die Britse parlement in Londen (23 Maart 2017). Foto: AP Photo/Kirsty Wigglesworth Mark Rowley, Scotland Yard se hoof van teen-terrorisme, het gesê Islamitiese ekstremisme is vermoedelik die motief vir die aanval. Hy het gesê owerhede glo hulle het reeds die aanvaller se identiteit vasgestel, maar kan dit nog nie bekendmaak terwyl die ondersoek aan die gang is nie. Die bedreigingsvlak vir internasionale terreur in die VK was reeds as ernstig gestel, wat beteken ŉ kans vir ŉ aanval is hoogs waarskynlik. May het Woensdag buite 10 Downing Street gesê die vlak sal nie verander word nie. Sy het gesê die parlement sal vandag soos gewoonlik vergader. “Londenaars en besoekers sal saam vorentoe beweeg, nie swik onder die terreur en nooit toelaat dat die stemme van haat en boosheid ons uitmekaar dryf nie,” het May gesê. Vanuit die VSA het pres. Donald Trump sy medelye aan Londen uitgespreek en in Parys is die ligte van die Eiffel-toring verdoof in solidariteit met Londen.